Ásthildur Sturludóttir verður bæjarstjóri í nýjum meirihluta Sjálfstæðisflokks, Miðflokks og L-lista sem verið er að mynda á Akureyri. Oddviti Sjálfstæðisflokks segir allt klappað og klárt. Nýr meirihluti verður kynntur í næstu viku.
Fulltrúar Sjálfstæðisflokks, Miðflokks og L-listans á Akureyri tilkynntu í gær að þeir hefðu komst að samkomulagi um að mynda nýjan meirihluta í bæjarstjórn. Saman eru þessir flokkar með sex bæjarfulltrúa. Brösuglega hefur gengið að mynda meirihluta á Akureyri en áður höfðu L-listinn, Framsókn og Sjálfstæðisflokkur reynt að mynda meirihluta sem upp úr slitnaði. Í vikunni fóru viðræður Samfylkingar, Miðflokksins, Framsóknar- og Sjálfstæðisflokks sömu leið. Heimir Örn Árnason, oddviti Sjálfstæðisflokksins, segir síðustu daga hafa verið skrautlega.
Það bara slitnuðu viðræður við frábæra skammstöfun BDSM, þriðjudagsnóttina, og daginn eftir fóru bara viðræður í gang og þetta tók bara stuttan tíma.
-Kom á óvart að Samfylkingin skyldi slíta þeim viðræðum sem voru í gangi, nú töluðu allir eins og það væri bara formsatriði að klára þetta?
Já það kom verulega á óvart og ég get ekki sagt að ágreiningurinn hafi verið mikill eins og þau eru að gefa út en það er bara þeirra mál.
-Nú er það þannig að þíð reynduð með L-Lista og Framsókn og það hálfpartinn sprakk og menn töluðu á víxl um hnífstungur í bakið og það voru stór orð látin falla, eruð þið svona fljót að fyrigefa?
Er þetta ekki bara eins og allt í lífinu, menn gera mistök, mannleg mistök, og það er ágreiningur. Síðan tala menn saman aftur og komast að niðurstöðu, er þetta ekki bara eins og gott hjónaband sem leysir vandamálin.
-Bæjarstjórastaðan, hún var í umræðinni þegar þið rædduð saman síðast, hver er staðan á því?-
Við tókum ákvörðun um að Ásthildur væri áfram.
-Nú hefur verið gagnrýnt að þið komið fram og segið að allt sé klárt en málefnavinnan sé eftir, er það raunin?
Nei alls ekki, eins og ég sagði í einhverju viðtali þá hittumst við í bústað hérna rétt hjá Akureyri og hún var nánast kláruð þannig að þetta er bara klárt.
Oddviti Sjálfstæðisflokksins á Akureyri segir að gróið hafi um heilt með flokknum og L-listanum. Orð eins og svik og hnífstungur féllu þegar slitnaði upp úr síðustu viðræðum. Nýr meirihluti þessara flokka og Miðflokksins verður kynntur formlega í næstu viku. 